Gratis sykkel på T-banen

Et enstemmig samferdselskomite vedtok onsdag kveld at det utenom rushtidene skal være gratis å ta med sykkel på t-banen.

afp000571780-YI_43ofAP0.jpg Bjørn Egil Halvorsen/Arkivfoto

2. oktober 2013

Det blir billigere å være doven syklist i Oslo. Byens politikere er villige til å spytte noen millioner i Ruters kasse mot at selskapet lar syklistene ta sine doninger gratis med på T-banen uten å kjøpe billett til sykkelen.

Marianne Borgen (SV), leder for Miljø— og samferdselskomiteen i bystyret, foreslo opprinnelig at det skal bli gratis å reise kollektivt med sykkel. Men etter at Ruter har gjort det klart at trikk og buss ofte er så fulle at det ikke er plass, og at det er forbundet med praktiske problemer å få sykler inn trange dører og opp bratte trappetrin, ble forslaget trukket.

- I stedet sluttet alle partier i komiteen opp om en prøveordning hvor syklister gratis for med seg sykkelen på t-banen unntatt i rushtidene på hverdager og ved helt spesielle anledninger. Det ser jeg på som en anerkjennelse av syklingens betydning for folkehelsen, sier Borgen.

Uklar kostnad

Les også Ruter utreder gratis sykkeltransport

Hva ordningen vil koste er uklart, men Ruter har tidligere anslått de tapte billettinntektene til å være maksimalt seks, syv millioner.— Ruter, som også er positivt innstilt til en slik prøveordning, må få dekket det tapet, sier Borgen.

- Når kan ordningen tre i kraft?

— Det vet jeg ikke, men jeg kan ikke se noen grunn til at det skal trekke ut veldig lenge.

Selv om Borgen i denne omgang trakk forslaget, har hun ikke helt gitt opp håpet om å få til det samme på trikk og buss som de nå får til på t-banen.

— Jeg er ser at det kan være problematisk å ta med seg sykkelen inn, men er blitt fortalt at de enkelte steder i utlandet har en form for sykkelstativer bakpå busser hvor det bare er å hekte sykkelen på. Vi ber nå byrådet om å se på muligheten for å få til noe lignende her i byen. Gjerne også på trikken, sier Borgen .